30 दिन से भर्ती होने के बाद भी नहीं किए जा रहे टूटी हड्डियों के ऑपरेशन
मरीजों ने हड्डी रोग विशेषज्ञ सिविल सर्जन पर भी लगाए ऑपरेशन के लिए रुपए मांगने के आरोप
भास्कर संवाददाता. धार
जिला अस्पताल में चार हड्डी रोग विशेषज्ञ हैं, बावजूद यहां एक नहीं कई मरीज ऐसे हैं जिनकी टूटी हड्डियों के ऑपरेशन कई दिनों से भर्ती रहने के बाद भी नहीं हो पाए। दो मरीज को एक महीने से ज्यादा समय हो चुका है। मरीज हड्डी रोग विशेषज्ञ सिविल सर्जन डॉ. एमके बौरासी पर ऑपरेशन के एवज में रुपए मांगने का आरोप लगा रहे हैं। वे कह रहे हैं-दूसरा कोई डॉक्टर ऑपरेशन के लिए आता ही नहीं। डॉ. बौरासी आते हैं, जो आज-कल कहकर टाल रहे हैं। बार-बार कहते हैं तो बाेलते हैं-इंदौर रैफर कर दूंगा। अन्य हड्डी रोग विशेषज्ञ डॉक्टर मरीजों को नहीं देखने को लेकर कह रहे हैं-जो मरीज वे ओपीडी में देखते हैं, वे भर्ती होते हैं तो ऑपरेशन भी करते हैं। अन्य डॉक्टर देखता है तो हस्तक्षेप नहीं करते।
मुझे एक व्यक्ति का मामला संज्ञान में आया और अगर ऐसे मरीज हंै तो मैं दिखवाता हूं। डॉ. आरसी पनिका, सीएमएचओ धार
बाेंदरबाई हृदयरोग पीड़ित, ऑपरेशन करना रिस्की है
बाेंदरबाई हृदयरोग पीड़ित है। जांचें करवाई, इसमें ऑपरेशन करना रिस्क है। इंदौर भेज रहे हैं तो जा नहीं रहे। गणपति के केस में ऑपरेशन के बाद संभालने वाला कोई नहीं है। ऑपरेशन के लिए रुपए मांगने का आरोप गलत है। हर केस में कोई न कोई व्यवहारिक या तकनीकी दिक्कत है। डॉ. एमके बौरासी, सिविल सर्जन धार
एक महीने से ज्यादा समय से भर्ती, फ्रैक्चर होने से उठ नहीं पातीं
छुट्टी पर नहीं, अस्पताल में भी नहीं
सीएमएचओ ने पुष्टि की कि वे छुट्टी पर नहीं हैं। जिला अस्पताल के सभी वार्डों में तलाशा लेकिन वे नहीं मिले। रुपए मांगने के आरोपों में डॉ. बौरासी को लेकर मरीजों व उनके परिजन का कहना है कि जब भी जरूरत पड़ती है डॉक्टर बौरासी को पूरे अस्पताल परिसर में तलाशना पड़ता है। कई बार तो वे मिलते ही नहीं।
5 हजार नहीं दिए तो रोज आज-कल
रेखाबाई पति रामेश्वर 8 फरवरी को बाथरूम जाते समय घर में गिर पड़ीं। कूल्हे की हड्डी फैक्चर हो गई। पति का आरोप है डॉ. बौरासी पांच हजार रु. मांग कर रहे। रोज आज-कल कर रहे। ज्यादा बोलने पर इंदौर रैफर करने की बात कहते हैं।
एक माह से प्लास्टर नहीं चढ़ा
नागदा के समीप 28 जनवरी को हुए बस हादसे में गणपति पिता गोविंद घायल हो गए। उन्हें पैर व कमर के बीच कूल्हे की हड्डी में क्रेक आया। जिला अस्पताल में अभी तक प्लास्टर तक नहीं चढ़ाया। वे बताते हैं-असहनीय दर्द हो रहा है।
20 फरवरी से नहीं मिला उपचार
थावरीबाई पति मानसिंह को कमर में फैक्चर होने पर 20 फरवरी को उपचार के लिए लाए थे। अभी तक उसे उपचार नहीं मिल पाया। महिला ने बताया दो माह पूर्व भर्ती हुई, तब से डॉक्टर टाल रहे हैं। वार्ड में कोई डॉक्टर आता है न ऑपरेशन कर रहे।
बोंदरबाई पति नारायण एक महीने से ज्यादा समय से भर्ती हैं। कमर की हड्डी में फ्रैक्चर होने से उठते नहीं बन रहा है। उनकी बेटी बार-बार डॉक्टर को बोलने जाती हैं लेकिन उपचार नहीं हो रहा है। जानकार बताते हैं ज्यादा दिन होने पर हडि्डयां तीरछी हो जाती हैं।
hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva